ΑΙΤΙΟΛΟΓΙΚΗ ΕΚΘΕΣΗ

ΠΛΑΙΣΙΟ ΤΗΣ ΠΡΟΤΑΣΗΣ

- Γενικό πλαίσιο

Στις εκθέσεις τους που αφορούν τα κοινοτικά μέτρα σχετικά με το κρέας και τα προϊόντα με βάση το κρέας (ορμόνες) [1] που εγκρίθηκαν από το όργανο επίλυσης διαφορών του Παγκόσμιου Οργανισμού Εμπορίου (ΠΟΕ) στις 13 Φεβρουαρίου 1998, η ειδική ομάδα και το δευτεροβάθμιο όργανο κατέληξαν στο συμπέρασμα ότι η απαγόρευση της Κοινότητας όσον αφορά τις εισαγωγές κρέατος και προϊόντων με βάση το κρέας βοοειδών στα οποία έχουν χορηγηθεί ορισμένες ορμόνες για την προώθηση της ανάπτυξης δεν συμβιβάζεται με τη συμφωνία για την εφαρμογή μέτρων υγειονομικής και φυτοϋγειονομικής προστασίας. Οι Ηνωμένες Πολιτείες της Αμερικής και ο Καναδάς ζήτησαν και έλαβαν από το όργανο επίλυσης διαφορών άδεια αναστολής των παραχωρήσεων προς την Κοινότητα για ετήσιο ποσό 116,8 εκατ. δολαρίων και 11,3 εκατ. δολαρίων Καναδά, αντιστοίχως.

Με την έκδοση της οδηγίας 2003/74/EΚ του Ευρωπαϊκού Κοινοβουλίου και του Συμβουλίου της 22ας Σεπτεμβρίου 2003 για την τροποποίηση της οδηγίας 96/22/EΚ του Συμβουλίου, της 29ης Απριλίου 1996, για την απαγόρευση της χρησιμοποίησης ορισμένων ουσιών με ορμονική ή θυρεοστατική δράση και των β-ανταγωνιστικών ουσιών στη ζωική παραγωγή για κερδοσκοπικούς λόγους, η Κοινότητα συμμορφώθηκε με τις αποφάσεις και τις συστάσεις του οργάνου επίλυσης διαφορών. Ωστόσο, οι Ηνωμένες Πολιτείες της Αμερικής και ο Καναδάς έκριναν ότι η Ένωση εξακολουθούσε να μην τηρεί τις υποχρεώσεις που έχει αναλάβει στο πλαίσιο του ΠΟΕ και ότι μπορούσαν, ως εκ τούτου, να συνεχίσουν να επιβάλλουν κυρώσεις. Η Κοινότητα αμφισβήτησε τη συνέχιση της επιβολής κυρώσεων σε νέες υποθέσεις ενώπιον του ΠΟΕ.

Στις 31 Μαρτίου 2008, η ειδική ομάδα που συγκροτήθηκε στο πλαίσιο των υποθέσεων Ηνωμένες Πολιτείες - Συνεχιζόμενη αναστολή των υποχρεώσεων στο πλαίσιο της διαφοράς ΕΚ – Ορμόνες και Καναδάς - Συνεχιζόμενη αναστολή των υποχρεώσεων στο πλαίσιο της διαφοράς ΕΚ – Ορμόνες κατέληξε στο συμπέρασμα ότι οι Ηνωμένες Πολιτείες και ο Καναδάς είχαν παραβεί ορισμένους διαδικαστικούς κανόνες. Ωστόσο, κατέληξε επίσης στο συμπέρασμα ότι το μέτρο που κρίθηκε ασυμβίβαστο με τη συμφωνία ΥΦΠ στη διαφορά ΕΚ - Ορμόνες δεν είχε αρθεί πλήρως από τις Ευρωπαϊκές Κοινότητες.

Στις 16 Οκτωβρίου 2008, το δευτεροβάθμιο δικαιοδοτικό όργανο ανέτρεψε εν μέρει τα συμπεράσματα της ειδικής ομάδας σχετικά με τις δικονομικές παραβάσεις κρίνοντας ότι ορισμένα συμπεράσματα σχετικά με την εικαζόμενη παράλειψη άρσης του μέτρου που κρίθηκε ασυμβίβαστο με τη συμφωνία για την εφαρμογή μέτρων υγειονομικής και φυτοϋγειονομικής προστασίας δεν μπορούσαν να γίνουν δεκτά. Το δευτεροβάθμιο δικαιοδοτικό όργανο εισηγήθηκε στο ΟΕΔ να ζητήσει από τις Ηνωμένες Πολιτείες, τον Καναδά και τις Ευρωπαϊκές Κοινότητες να κινήσουν αμελλητί τη διαδικασία δυνάμει του άρθρου 21 παράγραφος 5 του μνημονίου συμφωνίας επίλυσης διαφορών του ΠΟΕ (ΜΣΕΔ), προκειμένου να επιλυθεί η διαφορά τους ως προς το θέμα της άρσης από τις Ευρωπαϊκές Κοινότητες του μέτρου που κρίθηκε ασυμβίβαστο στην υπόθεση ΕΚ - Ορμόνες και της νομικής ισχύος της συνεχιζόμενης αναστολής των παραχωρήσεων από τις Ηνωμένες Πολιτείες και τον Καναδά.

Στις 22 Δεκεμβρίου 2008 η Κοινότητα ζήτησε και στη συνέχεια διεξήγαγε διαβουλεύσεις σύμφωνα με το άρθρο 21 παράγραφος 5 του ΜΣΕΔ στο πλαίσιο των αρχικών υποθέσεων Ορμόνες με τις Ηνωμένες Πολιτείες και τον Καναδά.

Παράλληλα, η Επιτροπή και οι Ηνωμένες Πολιτείες κατέβαλαν κάθε δυνατή προσπάθεια για την εξεύρεση λύσης στη διαφορά αυτή με την επιφύλαξη των αντίστοιχων θέσεών τους ως προς το συμβιβάσιμο των μέτρων της Ένωσης με τους κανόνες του ΠΟΕ, ώστε να τεθεί τέρμα σ’ αυτή τη μακρόχρονη διατλαντική εμπορική διαφορά. Ανάλογη λύση επιδιώχθηκε επίσης όσον αφορά τον Καναδά.

Τον Μάιο του 2009, διαπιστώθηκε ότι μια πρακτική λύση, στο πλαίσιο της οποίας η Ένωση θα άνοιγε, βάσει της αρχής του ΜΕΚ, συμπληρωματική αυτόνομη δασμολογική ποσόστωση για βόειο κρέας υψηλής ποιότητας και οι ΗΠΑ θα μείωναν το επίπεδο των κυρώσεων αποτελούσε αποτελεσματικό τρόπο βελτίωσης των εμπορικών σχέσεων και αποφυγής περαιτέρω κλιμάκωσης της διαφοράς.

Το σχετικό μνημόνιο συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Επιτροπής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα προέλευσης Ευρωπαϊκής Ένωσης εγκρίθηκε από το Συμβούλιο με επιστολή της 12ης Μαΐου 2009 και υπεγράφη στη Γενεύη στις 13 Μαΐου 2009[2]. Το μνημόνιο αυτό προβλέπει συμφωνία τριών σταδίων με την οποία μειώνονται προοδευτικά οι κυρώσεις που επιβάλλουν οι Ηνωμένες Πολιτείες στα προϊόντα της Ένωσης, ενώ η Ένωση θα αυξάνει προοδευτικά τη δασμολογική ποσόστωση για βόειο κρέας υψηλής ποιότητας από ζώα στα οποία δεν έχουν χορηγηθεί αυξητικές ορμόνες. Κατά το πρώτο στάδιο, ανοίχθηκε με τον κανονισμό (ΕΚ) αριθ. 617/2009 του Συμβουλίου δασμολογική ποσόστωση 20.000 τόνων για βόειο κρέας υψηλής ποιότητας. Κατά το δεύτερο στάδιο, προβλεπόταν η αναστολή από τις Ηνωμένες Πολιτείες όλων των κυρώσεων που εξακολουθούσαν να επιβάλλουν και η αύξηση από την Ένωση της δασμολογικής αυτής ποσόστωσης κατά 25.000 τόνους επιπλέον.

Στις 17 Μαρτίου 2011, η Επιτροπή υπέγραψε επίσης μνημόνιο συμφωνίας μεταξύ της κυβέρνησης του Καναδά και της Ευρωπαϊκής Επιτροπής όσον αφορά την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και τους αυξημένους δασμούς που επιβάλλει ο Καναδάς σε ορισμένα προϊόντα της Ευρωπαϊκής Ένωσης[3]. Το εν λόγω μνημόνιο συμφωνίας αναστέλλει όλες τις κυρώσεις που επιβάλλονται από τον Καναδά και προβλέπει την περαιτέρω αύξηση της αυτόνομης δασμολογικής ποσόστωσης της Ένωσης για το βόειο κρέας υψηλής ποιότητας κατά 1.500 τόνους (πρώτο στάδιο) και κατά 1.700 τόνους επιπλέον (δεύτερο στάδιο). Το χρονοδιάγραμμα που προβλέπεται για το πρώτο και το δεύτερο στάδιο στο μνημόνιο για τις ΗΠΑ και στο μνημόνιο για τον Καναδά είναι το ίδιο. Ειδικότερα, προβλέπεται ότι το δεύτερο στάδιο θα πρέπει κανονικά να αρχίσει την 1η Αυγούστου 2012 σύμφωνα και με τα δύο μνημόνια.

- Αιτιολογία και στόχοι της πρότασης

Για να καταστεί δυνατός ο καθορισμός της προαναφερόμενης αύξησης της υφιστάμενης δασμολογικής ποσόστωσης για βόειο κρέας υψηλής ποιότητας, σε συνολική ποσότητα 21.500 τόνων (πρώτο στάδιο) και, στη συνέχεια, 48.200 τόνων που προβλέπεται στο δεύτερο στάδιο και των δύο μνημονίων συμφωνίας το οποίο αρχίζει την 1η Αυγούστου 2012, η νομοθετική διαδικασία πρέπει να ξεκινήσει εγκαίρως.

Αυτό είναι επίσης απαραίτητο, προκειμένου να εξασφαλιστεί η συμμόρφωση με το ψήφισμα που εξέδωσε το Ευρωπαϊκό Κοινοβούλιο στις 8 Μαρτίου 2011, το οποίο καλεί την Επιτροπή να μεριμνήσει ώστε η επίλυση της διαφοράς για τις ορμόνες στα βοοειδή να επιτρέψει την αναστολή των κυρώσεων σε βάρος των προϊόντων της ΕΕ, διασφαλίζοντας παράλληλα ότι οι εισαγωγές βοείου κρέατος στην ΕΕ θα πληρούν τις απαιτήσεις της ΕΕ[4].

ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

- Σύνοψη της προτεινόμενης δράσης

Σκοπός της παρούσας πρότασης είναι να ζητηθεί από το Ευρωπαϊκό Κοινοβούλιο και το Συμβούλιο η τροποποίηση του ισχύοντος κανονισμού σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας, ώστε να εφαρμοστούν τα μέτρα που προβλέπονται στα μνημόνια συμφωνίας που υπογράφηκαν με τις Ηνωμένες Πολιτείες της Αμερικής και τον Καναδά, αντιστοίχως.

Επιπλέον, η τροποποίηση αυτή εισάγει την αναγκαία ευθυγράμμιση των εκτελεστικών εξουσιών της Επιτροπής με τη συνθήκη της Λισαβόνας.

- Νομική βάση

Άρθρο 207 της συνθήκης για τη λειτουργία της Ευρωπαϊκής Ένωσης.

- Αρχή της επικουρικότητας

Η πρόταση εμπίπτει στην αποκλειστική αρμοδιότητα της Ένωσης όπως προβλέπεται στο άρθρο 3 παράγραφος 1 στοιχείο ε) της συνθήκης για τη Λειτουργία της Ευρωπαϊκής Ένωσης. Ως εκ τούτου, δεν εφαρμόζεται η αρχή της επικουρικότητας.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας.

- Επιλογή μέσων

Προτεινόμενο μέσο: κανονισμός του Ευρωπαϊκού Κοινοβουλίου και του Συμβουλίου.

Άλλες πράξεις δεν θα ήταν κατάλληλες για τον ακόλουθο λόγο: ένας κανονισμός πρέπει να τροποποιείται με κανονισμό.

ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Ο δασμός θα παραμένει μηδενικός για την εν λόγω δασμολογική ποσόστωση. Ανάλογα με την εξέλιξη της κατάστασης στην αγορά βοείου κρέατος, οι εισαγωγές βοείου κρέατος υψηλής ποιότητας ενδέχεται να μην πραγματοποιούνται πλέον στο πλαίσιο της υφιστάμενης ποσόστωσης που έχει ανοιχθεί με τον κανονισμό (ΕΚ) αριθ. 810/2008 ή εκτός ποσόστωσης. Τούτο μπορεί να οδηγήσει σε απώλεια ιδίων πόρων της Ένωσης (βλ. δημοσιονομικό δελτίο).

2011/0169 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 617/2009 του Συμβουλίου σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207,

Έχοντας υπόψη την πρόταση της Ευρωπαϊκής Επιτροπής,

Κατόπιν διαβίβασης του σχεδίου νομοθετικής πράξης στα εθνικά κοινοβούλια,

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα ακόλουθα:

1. Το μνημόνιο συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Επιτροπής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και τους αυξημένους δασμούς που επιβάλλονται από τις Ηνωμένες Πολιτείες σε ορισμένα προϊόντα προέλευσης Ευρωπαϊκής Ένωσης εγκρίθηκε από το Συμβούλιο με επιστολή της 12ης Μαΐου 2009 και υπεγράφη στη Γενεύη στις 13 Μαΐου 2009. Σκοπός του εν λόγω μνημονίου συμφωνίας είναι η διευθέτηση της μακρόχρονης διαφοράς μεταξύ της Ευρωπαϊκής Ένωσης και των Ηνωμένων Πολιτειών της Αμερικής στο πλαίσιο του ΠΟΕ σχετικά με τις ορμόνες στα βοοειδή, Ευρωπαϊκές Κοινότητες - Μέτρα σχετικά με το κρέας και τα προϊόντα με βάση το κρέας (ορμόνες) (DS 26).

2. ΄Οπως επιβεβαιώνεται στο μνημόνιο συμφωνίας που υπεγράφη στη Γενεύη στις 17 Μαρτίου 2011, η κυβέρνηση του Καναδά και η Ευρωπαϊκή Επιτροπή έχουν καταλήξει σε συμφωνία σχετικά με χάρτη πορείας για τα μέτρα που πρέπει να ληφθούν όσον αφορά τις εισαγωγές βοείου κρέατος υψηλής ποιότητας στην Ευρωπαϊκή Ένωση και το επίπεδο των αυξημένων δασμών που επιβάλλει ο Καναδάς σε ορισμένα προϊόντα της Ένωσης σε σχέση με τη διαφορά του ΠΟΕ Ευρωπαϊκές Κοινότητες - Μέτρα σχετικά με το κρέας και τα προϊόντα με βάση το κρέας (Ορμόνες) (DS 48).

3. Και τα δύο μνημόνια προβλέπουν συμφωνία τριών σταδίων με την οποία μειώνονται προοδευτικά οι κυρώσεις που επιβάλλουν οι Ηνωμένες Πολιτείες και ο Καναδάς στα προϊόντα της Ένωσης. Προβλέπουν επίσης ότι η Ένωση αυξάνει προοδευτικά τη δασμολογική ποσόστωση για βόειο κρέας υψηλής ποιότητας προερχόμενο από ζώα στα οποία δεν έχουν χορηγηθεί αυξητικές ορμόνες και το οποίο ανταποκρίνεται πλήρως στις απαιτήσεις της Ευρωπαϊκής Ένωσης όσον αφορά τις εισαγωγές.

4. Μετά την υπογραφή του μνημονίου συμφωνίας με τις Ηνωμένες Πολιτείες, ανοίχθηκε με τον κανονισμό (ΕΚ) αριθ. 617/2009[5] του Συμβουλίου ετήσια κοινοτική δασμολογική ποσόστωση για την εισαγωγή 20.000 τόνων (πρώτο στάδιο), εκφραζόμενων σε βάρος προϊόντος, βοείου κρέατος υψηλής ποιότητας, νωπού, διατηρημένου με απλή ψύξη ή κατεψυγμένου των κωδικών ΣΟ 0201, 0202, 0206 10 95 και 0206 29 91.

5. Το μνημόνιο συμφωνίας με την κυβέρνηση του Καναδά προβλέπει αύξηση της αρχικής ποσότητας 20.000 τόνων κατά 1.500 τόνους. Προβλέπει επίσης ότι ο Καναδάς αίρει όλες τις κυρώσεις αμέσως μετά την υπογραφή του μνημονίου συμφωνίας.

6. Σύμφωνα με το χρονοδιάγραμμα που καθορίστηκε στο πλαίσιο του μνημονίου συμφωνίας με τις Ηνωμένες Πολιτείες, προβλέπεται αύξηση της ποσότητας της εν λόγω δασμολογικής ποσόστωσης κατά 25.000 τόνους, όταν τα δύο μέρη εισέλθουν στο δεύτερο στάδιο του μνημονίου συμφωνίας, το οποίο προβλέπει την άρση των κυρώσεων που εξακολουθούν να επιβάλλουν οι Ηνωμένες Πολιτείες.

7. Το χρονοδιάγραμμα που καθορίστηκε στο πλαίσιο του μνημονίου συμφωνίας με την κυβέρνηση του Καναδά προβλέπει αύξηση της ποσότητας της εν λόγω δασμολογικής ποσόστωσης κατά 3.200 τόνους, όταν τα δύο μέρη εισέλθουν στο δεύτερο στάδιο του μνημονίου συμφωνίας.

8. Για να εξασφαλιστούν ενιαίοι όροι εφαρμογής του κανονισμού (ΕΚ) αριθ. 617/2009 πρέπει να ανατεθούν εκτελεστικές αρμοδιότητες στην Επιτροπή. Ειδικότερα, η Επιτροπή πρέπει να εξουσιοδοτηθεί να αναστείλει τη δασμολογική ποσόστωση, εν όλω ή εν μέρει, σε περίπτωση που δεν ληφθούν ή διακοπούν από τις Ηνωμένες Πολιτείες ή τον Καναδά τα μέτρα που προβλέπει το ένα ή το άλλο μνημόνιο. Οι εν λόγω αρμοδιότητες πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[6].

9. Ως εκ τούτου, ο κανονισμός (ΕΚ) αριθ. 617/2009 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 617/2009 τροποποιείται ως εξής:

(1) Το άρθρο 1 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

«1. Ανοίγεται ετήσια δασμολογική ποσόστωση της Ένωσης, με αύξοντα αριθμό 09.4449, για την εισαγωγή 21.500 τόνων, εκφραζόμενων σε βάρος προϊόντος, βοείου κρέατος υψηλής ποιότητας νωπού, διατηρημένου με απλή ψύξη ή κατεψυγμένου των κωδικών ΣΟ 0201, 0202, 0206 10 95 και 0206 29 91.»

β) Παρεμβάλλεται η ακόλουθη παράγραφος 1α:

«1α. Από την 1η Αυγούστου 2012, η ετήσια δασμολογική ποσόστωση της Ένωσης που αναφέρεται στην παράγραφο 1 αυξάνεται σε 48.200 τόνους, εκφραζόμενους σε βάρος προϊόντος.»

(2) Το άρθρο 2 αντικαθίσταται από το ακόλουθο κείμενο:

«Άρθρο 2

1. Η Επιτροπή διαχειρίζεται τη δασμολογική ποσόστωση που αναφέρεται στο άρθρο 1, σύμφωνα με τη διαδικασία που αναφέρεται στο άρθρο 2α παράγραφος 2.

2. Η Επιτροπή δύναται να αναστείλει την εφαρμογή της δασμολογικής ποσόστωσης που αναφέρεται στο άρθρο 1, εν όλω ή εν μέρει, σε περίπτωση που οι Ηνωμένες Πολιτείες ή ο Καναδάς δεν λάβουν τα μέτρα που προβλέπονται στο μνημόνιο συμφωνίας μεταξύ των Ηνωμένων Πολιτειών και της Ευρωπαϊκής Επιτροπής* ή στο μνημόνιο συμφωνίας μεταξύ του Καναδά και της Ευρωπαϊκής Επιτροπής**, αντιστοίχως. Η Επιτροπή ενεργεί με τη διαδικασία που αναφέρεται στο άρθρο 2α παράγραφος 2.

* Μνημόνιο συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Επιτροπής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και τους αυξημένους δασμούς που επιβάλλουν οι Ηνωμένες Πολιτείες σε ορισμένα προϊόντα των Ευρωπαϊκών Κοινοτήτων, το οποίο εγκρίθηκε από το Συμβούλιο με επιστολή της 12ης Μαΐου 2009 και υπεγράφη στη Γενεύη στις 13 Μαΐου 2009.

** Μνημόνιο συμφωνίας μεταξύ της κυβέρνησης του Καναδά και της Ευρωπαϊκής Επιτροπής σχετικά με την εισαγωγή βοείου κρέατος από ζώα στα οποία δεν έχουν χορηγηθεί ορισμένες αυξητικές ορμόνες και τους αυξημένους δασμούς που επιβάλλει ο Καναδάς σε ορισμένα προϊόντα της Ευρωπαϊκής Ένωσης, το οποίο υπεγράφη στη Γενεύη στις 17 Μαρτίου 2011.»

(3) Παρεμβάλλεται το ακόλουθο άρθρο 2α:

«Άρθρο 2a

1. Η Επιτροπή επικουρείται από τη Διαχειριστική Επιτροπή για την Κοινή Οργάνωση των Γεωργικών Αγορών η οποία έχει συσταθεί με το άρθρο [195 παράγραφος 1] του [κανονισμού (ΕΚ) αριθ. 1234/2007].[ Κανονισμός υπό αναδιατύπωση ]

2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011.»

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

[Τόπος],

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

ΗΜΕΡΟΜΗΝΙΑ: 23/05/2011 |

1. | ΚΟΝΔΥΛΙ: Κεφάλαιο 12 – Δασμοί και λοιπά τέλη | ΠΙΣΤΩΣΕΙΣ: ΣΠ2012 : 19 171.2 |

2. | ΟΝΟΜΑΣΙΑ ΤΟΥ ΜΕΤΡΟΥ: ΠΡΟΤΑΣΗ ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 617/2009 του Συμβουλίου σχετικά με το άνοιγμα αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας |

3. | ΝΟΜΙΚΗ ΒΑΣΗ: Άρθρο 207 της συνθήκης για τη λειτουργία της Ευρωπαϊκής Ένωσης |

4. | ΣΤΟΧΟΙ ΤΟΥ ΜΕΤΡΟΥ: Άνοιγμα και τροποποίηση αυτόνομης δασμολογικής ποσόστωσης για την εισαγωγή βοείου κρέατος υψηλής ποιότητας, νωπού, διατηρημένου με απλή ψύξη ή κατεψυγμένου |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2011 (εκατ. ευρώ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2012 (εκατ. ευρώ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ - ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) - ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ - ΑΛΛΟΥΣ ΤΟΜΕΙΣ | - | - | - |

5.1 | ΕΣΟΔΑ - ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ/ΔΑΣΜΟΙ) | - | - | - 4,6 |

2013 | 2014 | 2015 | 2016 |

5.0.1 | ΠΡΟΒΛΕΨΕΙΣ ΔΑΠΑΝΩΝ | - | - | - | - |

5.1.1 | ΠΡΟΒΛΕΨΕΙΣ ΕΣΟΔΩΝ | - | - | - | - |

5.2 | ΤΡΟΠΟΣ ΥΠΟΛΟΓΙΣΜΟΥ: |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: Το μέτρο αποσκοπεί στην τροποποίηση της ετήσιας αυτόνομης δασμολογικής ποσόστωσης για τις εισαγωγές βοείου κρέατος υψηλής ποιότητας στο πλαίσιο των μνημονίων συμφωνίας ΕΕ-ΗΠΑ και ΕΕ-Καναδά όσον αφορά τις ορμόνες στα βοοειδή. Η ποσόστωση αυτή ανοίχθηκε αρχικά με τον κανονισμό (ΕΚ) αριθ. 617/2009. Με την ποσόστωση αυτή αυξάνεται η δασμολογική ποσόστωση κατά 1.500 τόνους κατά την πρώτη φάση που έπεται του ΜΣ ΕΕ-Καναδά. Κατά τη δεύτερη φάση (από τον Αύγουστο του 2012) προβλέπεται αύξηση της δασμολογικής ποσόστωσης κατά 26.700 τόνους, σύμφωνα με τα ΜΣ ΕΕ-ΗΠΑ και ΕΕ-Καναδά. Ο τελωνειακός δασμός ορίζεται σε 0. Η αύξηση της ποσόστωσης από 20.000 τόνους σε 48.200 τόνους συνίσταται σε μεγάλο βαθμό σε ποσότητες που δεν θα είχαν εισαχθεί χωρίς αυτή τη δασμολογική ποσόστωση. Ωστόσο, θα μπορούσε, ενδεχομένως για μια περιορισμένη οριακή ποσότητα, να αντικαταστήσει τις υπάρχουσες ποσότητες στις οποίες επιβάλλεται πλήρης δασμός κατά την εισαγωγή. Οι ακριβείς ποσότητες είναι δύσκολο να προσδιοριστούν στο παρόν στάδιο. Αν υποθέσουμε ότι 5 % κατ’ ανώτατο όριο της νέας συμπληρωματικής ποσόστωσης θα αντικαταστήσει τις ποσότητες που εισάγονται σήμερα, με τιμές κρέατος χωρίς κόκαλα 10.000 €/τ. και δασμούς ΜΕΚ, η μέγιστη απώλεια αντικτύπου θα είναι περίπου 4,6 εκατ. € καθαρά μετά την αφαίρεση των εξόδων είσπραξης για τα κράτη μέλη*. *(5 % x 28.200) x (10.000€/τ. x 12,8 %+3.034€/τ.)= 6,08 εκατ. € καθαρά μετά την αφαίρεση των εξόδων είσπραξης 25 %: 6,08 εκατ. € x (1 -25 %)= 4,6 εκατ. € |

[1] WT/DS26 και 48.

[2] Έγγραφο WT/DS26/28 της 30ής Σεπτεμβρίου 2009.

[3] Έγγραφο WT/DS48/26 της 22ας Μαρτίου 2011.

[4] Ψήφισμα του Ευρωπαϊκού Κοινοβουλίου της 8ης Μαρτίου 2011 σχετικά με τη γεωργία της ΕΕ και το διεθνές εμπόριο (2010/2110(INI).

[5] ΕΕ L 182 της 15.7.2009, σ. 1.

[6] ΕΕ L 55 της 28.2.2011, σ. 13.